
4ο Βιωματικό Εργαστήριο Γραφής ‘’Μνήμες και Δημιουργική Έκφραση’’ για άτομα της τρίτης ηλικίας 
Στον χώρο του ΚΑΠΗ Δήμου Κιλκίς υλοποιείται αύριο στις 10:30 το τέταρτο βιωματικό εργαστήριο γραφής για άτομα της τρίτης ηλικίας με θέμα ‘’Μνήμες και Δημιουργική Έκφραση’’.  
Αυτή τη φορά, οι συμμετέχοντες καλούνται να φέρουν μαζί τους ένα προσωπικό αντικείμενο που έχει ιδιαίτερη συναισθηματική αξία για τους ίδιους. Γιατί πολλές φορές ένα αντικείμενο μπορεί να φαίνεται απλό και καθημερινό, όμως πίσω του να κρύβει μια ολόκληρη ιστορία, ένα αγαπημένο πρόσωπο ή μια στιγμή που παραμένει ζωντανή μέσα μας.
Μέσα από την παρουσίαση των αντικειμένων, οι συμμετέχοντες θα έχουν την ευκαιρία να μοιραστούν τις προσωπικές τους ιστορίες, να ανακαλέσουν αγαπημένα πρόσωπα και βιώματα και να εκφράσουν τα συναισθήματα που συνδέονται με αυτά. Στη συνέχεια, οι αναμνήσεις θα αποτελέσουν την έμπνευση για τη δημιουργία μικρών προσωπικών αφηγήσεων, μέσα από απλές και ευχάριστες ασκήσεις δημιουργικής γραφής.
Τον συντονισμό του εργαστηρίου έχουν η Σοφία Κεσίδου, Προϊσταμένη του Τμήματος Κοινωνικής Πολιτικής και Ισότητας των Φύλων, και η Έφη Κυριάκου, κοινωνική λειτουργός του Τμήματος.  
